Om forestillingen INSANE

En ung kvinde hjemsøges af stemmerne, der bor i hendes hoved. De manipulerer og tryllebinder hende og får hende til at gøre grusomme ting mod sig selv og sine omgivelser. Familien har givet op, og hendes eneste ven, som også hører stemmer, begår selvmord. Hun er alene og isoleret, indtil hun en dag hører en ny stemme, som hverken er vred, kritiserende, sarkastisk eller opfordrer til selvmord: Hendes sangstemme.

**INSANE** er en forestilling, der handler om noget så fundamentalt som at søge efter sin egen stemme, og det spinkle håb, det giver, når man faktisk finder den.

I en tid optaget af identitet spørger vi hvad ”jeg” egentlig er bag de mange masker, stemmer og ideer, som kæmper om taletid i vores bevidsthed. Er der nogen derinde i kernen, eller er vi bare et netværk af stemmer?

I et samfund, der selv kan ses som skizofrent i sine umulige krav til hvem man er, og hvordan man skal opføre sig, er skizofreni så en tilstand, som vi alle er på vej ind i?

**INSANE** inviterer publikum ind i et komisk, grotesk, humoristisk og voldsomt univers, befolket af dukker, masker og performere. 3 skuespillere fører dukkerne og giver skikkelse til de forskellige karakterer. Deres stemmer opleves igennem hovedtelefoner, som publikum har på i løbet af en stor del af forestillingen. Ved hjælp af hovedtelefonerne kan publikum på denne måde komme med helt ind i hovedkarakterens tanker og høre stemmerne, der bor i hendes hoved.

Stemmerne taler, skriger, mumler, nynner, de siger ord, kommer med udbrud. Kunstnerisk afsøger vi den menneskelige stemmes register for at kommunikere følelser og sansninger - ikke kun gennem artikulation, men også gennem alle de andre nuancer og former for kommunikation, som stemmen kan byde på.

**Idé og baggrund**

Unge med psykiske lidelser lever uden for normen og ofte også uden for fællesskabet.

Med INSANE ønsker vi at bidrage til afstigmatisering af psykisk sygdom og forebygge mental mistrivsel blandt unge.

Forestillingen tager udgangspunkt i virkeligheden og er inspireret af interviews med unge med psykiske lidelser og mental dårlig trivsel.

*INSANE er støttet af Spar Nord Fonden og Region Midtjylland. Projektet udvikles i samarbejde med de unge og med Regionspsykiatrien i Randers.*